CELEX: 62017TN0634
Language: el
Date: 2017-09-15 00:00:00
Title: Υπόθεση T-634/17: Προσφυγή της 15ης Σεπτεμβρίου 2017 — Pint κατά Επιτροπής

13.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 382/53
            
         Προσφυγή της 15ης Σεπτεμβρίου 2017 — Pint κατά Επιτροπής
   (Υπόθεση T-634/17)
   (2017/C 382/66)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Anikó Pint (Göd, Ουγγαρία) (εκπρόσωπος: D. Lazar, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση Ares(2017)2755260 της Επιτροπής της 1ης Ιουνίου 2017,
            
         
               —
            
            
               να ακυρώσει την απόφαση C(2017)5145 τελικό της Επιτροπής της 17ης Ιουλίου 2017,
            
         
               —
            
            
               να υποχρεώσει την Επιτροπή να παραχωρήσει στην προσφεύγουσα πρόσβαση σε όλα τα έγγραφα τα σχετικά με τη διαδικασία EU-Pilot 8572/15, CHAP (2015)00353, ανεξαρτήτως του εάν αυτά είναι ήδη στην κατοχή της ή εάν πρέπει να τεθούν στη διάθεσή της μόνο στο μέλλον, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους.
   
               1.
            
            
               Πρώτος λόγος: Η δημοσιοποίηση των επίμαχων εγγράφων δεν θα έπληττε τον σκοπό προστασίας της έρευνας
               Κατά την προσφεύγουσα, η διαδικασία EU Pilot no 8572/15 έχει ως αντικείμενο τις πολυάριθμες και εκτεταμένες προσβολές του δικαιώματος πρόσβασης σε αμερόληπτο δικαστήριο από τις ουγγρικές δικαστικές αρχές δια της εφαρμογής της νομοθεσίας περί μετατροπής στο ουγγρικό νόμισμα δανείων που έχουν συναφθεί σε ξένο νόμισμα. Η νομοθεσία αυτή παραβιάζει τη διάκριση των εξουσιών, καθώς επεμβαίνει στην ιδιωτική σφαίρα των πολιτών. Συγκεκριμένα, η νομοθεσία αυτή υποχρεώνει τον δανειολήπτη να επωμίζεται τις ζημίες που συνδέονται με τον κίνδυνο διακύμανσης της τιμής του συναλλάγματος και απαγορεύει την αμφισβήτηση του κύρους των δανειακών συμβάσεων στα δικαστήρια.
               Οι διαπραγματεύσεις μεταξύ της Ευρωπαϊκής Επιτροπής και της Ουγγρικής Κυβέρνησης με σκοπό την εναρμόνιση του ουγγρικού νομικού συστήματος με τη νομοθεσία της Ένωσης δεν αποτελούν κατάλληλο μέσο για την επίτευξη του σκοπού αυτού, διότι, σε ένα κράτος δικαίου, τα δικαστήρια είναι ανεξάρτητα.
               Η δημοσιοποίηση των επίμαχων εγγράφων δεν θα υπονόμευε τον προστατευτικό σκοπό της έρευνας, αλλά θα συνέβαλε στην επίτευξή του, διότι μόνον η δημόσια συζήτηση μπορεί να οδηγήσει σε μεταβολή της νομολογίας των ουγγρικών δικαστηρίων.
            
         
               2.
            
            
               Δεύτερος λόγος: Η δημοσιοποίηση των επίμαχων εγγράφων υπαγορεύεται από υπέρτερο δημόσιο συμφέρον.
               Η δημοσιοποίηση των επίμαχων εγγράφων εξυπηρετεί το δημόσιο συμφέρον, διότι:
               
                           —
                        
                        
                           θα συνέτεινε στη μεταβολή των νομικών αντιλήψεων των Ούγγρων δικαστών,
                        
                     
                           —
                        
                        
                           θα διευκόλυνε τη διεξαγωγή δημόσιας συζήτησης σε ευρωπαϊκό επίπεδο σχετικά με την αντίληψη της Ουγγρικής Κυβέρνησης όσον αφορά την ερμηνεία των θεμελιωδών δικαιωμάτων,
                        
                     
                           —
                        
                        
                           θα συνέβαλλε στη διεξαγωγή δημόσιας συζήτησης σχετικά με την αντίληψη της Επιτροπής όσον αφορά την ερμηνεία του άρθρου 47 του Χάρτη των Θεμελιωδών Δικαιωμάτων της Ευρωπαϊκής Ένωσης και του άρθρου 6 της Ευρωπαϊκής Σύμβασης Δικαιωμάτων του Ανθρώπου και των Θεμελιωδών Ελευθεριών,
                        
                     
                           —
                        
                        
                           θα συνέτεινε στην προστασία της εσωτερικής αγοράς, και
                        
                     
                           —
                        
                        
                           θα καταδείκνυε με σαφήνεια στους πολίτες τα πλεονεκτήματα που αντλεί η Ουγγαρία λόγω της ιδιότητάς της ως κράτους μέλους της Ευρωπαϊκής Ένωσης.